Okresná prokuratúra Trenčín 
Bernolákova 2, 912 50 Trenčín 1

Sp. zn. : 2 Pv 869/11/3309	Trenčín, 7.3.2012
EEČ : 2-28-25-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Trenčín
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
obv. ml. XXXXX dňa 29.08.2011 v popoludňajších hodinách okolo 18.00 hodiny v obci XXXXX vošiel do bytu XXXXX v bytovom dome XXXXX bez súhlasu majiteľa bytu tým spôsobom, že z topánky odloženej v polici  na chodbe pred bytom vzal pravý kľúč od tohto bytu, vošiel dovnútra a z peňaženky schovanej v posteli pod matracom odcudzil finančnú hotovosť 4000,- Kč a 510 Eur, s ktorou z bytu odišiel, čím poškodenému XXXXX XXXXX spôsobil škodu vo výške 676,06 Eur
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Podľa § 216 odsek 4 Trestného poriadku je určené obvinenému v skúšobnej dobe XXXXX 
	uhradiť svedkovi poškodenému XXXXX škodu vo výške 210 Eur
Odôvodnenie:
Uznesením povereného príslušníka sp. zn. XXXXXzo dňa 30.08.2011 bolo podľa § 206 odsek 1 Trestného poriadku vznesené obvinenie XXXXX pre prečin krádeže podľa § 212 odsek 2 písmeno a) Trestného zákona a prečin porušovanie domovej slobody podľa § 194 odsek 1 Trestného zákona Trestného zákona na tom skutkovom základe, že obv. ml. XXXXX dňa 29.08.2011 v popoludňajších hodinách okolo 18.00 hodiny v obci XXXXX vošiel do bytu XXXXX v bytovom dome XXXXX bez súhlasu majiteľa bytu tým spôsobom, že z topánky odloženej v polici  na chodbe pred bytom vzal pravý kľúč od tohto bytu, vošiel dovnútra a z peňaženky schovanej v posteli pod matracom odcudzil finančnú hotovosť 4000,- Kč a 510 Eur, s ktorou z bytu odišiel, čím poškodenému XXXXX XXXXX spôsobil škodu vo výške 676,06 Eur.   

Obvinený ml. XXXXX súhlasil s podmienečným zastavením trestného stíhania, vyhlásil, že spáchal skutok, za ktorý je stíhaný, súdne trestaný ani priestupkovo riešený doposiaľ nebol. Svojim konaním obvinený spôsobil poškodenému XXXXX škodu vo výške 210 Eur. Zo záznamu povereného príslušníka zo dňa 10.02.2012 vyplýva, že poškodenému bola doposiaľ uhradená suma vo výške 70 Eur a zvyšnú časť sa obvinený zaviazal zmluvou o náhrade škody uhradiť. 

Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Z vyššie uvedeného vyplýva, že podmienky na postup podľa § 216 odsek 1 Trestného poriadku splnené boli a zároveň bola obvinenému určená skúšobná doba v trvaní 12 mesiacov, ktorá sa začína právoplatnosťou uznesenia o podmienečnom zastavení trestného stíhania. 

	Ak obvinený v priebehu skúšobnej doby bude viesť riadny život a uhradí spôsobenú škodu, prokurátorka rozhodne, že sa obvinený osvedčil, inak rozhodne, a to aj počas skúšobnej doby,  že sa v trestnom stíhaní pokračuje. 

	Ak do dvoch rokov od uplynutia skúšobnej doby nebude vydané rozhodnutie o osvedčení sa obvineného alebo o pokračovaní v trestnom stíhaní bez zavinenia obvineného má sa za to, že sa osvedčil. 

	S poukazom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tatiana Vooková
prokurátorka